নীতীশ কুমারের কী অবস্থা? মুখ্যমন্ত্রী হতে পারবেন? দেখুন বড় খবর

ওয়েব ডেস্ক: বিধানসভা ভোটের (Bihar Assembly Election) আগের ছ’মাসে বিহারে একটা ছবি ক্রমশ স্পষ্ট হচ্ছিল যে, নীতীশ কুমারের রাজনৈতিক জীবন শেষের দিকে এগোচ্ছে। তবে সেই ছবি ধুয়েমুছে সাফ করে দিল বিহারের রায় (Bihar Assembly Election Result 2025)। শুক্রবার ভোটগণনার শুরু থেকেই এগিয়ে যায় এনডিএ (NDA)। পোস্টাল ব্যালটে মোটামুটি লড়াইয়ে থাকলেও ইভিএম খুলতেই একটু একটু করে পিছিয়ে পড়ে মহাগঠবন্ধন (Mahagathbandhan)।

তেজস্বীর আরজেডি লড়াই টিকিয়ে রাখলেও কংগ্রেসের শোচনীয় অবস্থা বেলা বাড়ার সঙ্গে সামনে আসে। আপাতত বিহার বিধানসভা নির্বাচনের ফলাফলের যা ট্রেন্ড তাতে নীতীশ কুমারকে (Nitish Kumar) ফের একবার বিহারের মুখ্যমন্ত্রীর কুরসিতে দেখা যাচ্ছে। বিহারের ৯ বারের মুখ্যমন্ত্রী আবারও প্রমাণ করলেন—তাঁকে রাজনৈতিক সমীকরণ থেকে সহজে বাদ দেওয়া যায় না।

আরও পড়ুন: NDA vs INDIA, ব্যালট গণনা শুরু হতেই সাপ-লুডোর লড়াই, দেখুন

বিশেষজ্ঞদের মতে, মহিলা ভোটারদের বিপুল সমর্থনের জেরে বিপুল জয়ের পথে এগোচ্ছে এনডিএ। আইনশৃঙ্খলা উন্নয়ন, মেয়েদের সাইকেল প্রকল্প, স্বনির্ভর গোষ্ঠী এবং ‘জীবিকা দিদি’—গত দুই দশক ধরে এগুলোই বিহারের মহিলাদের মধ্যে এক অটুট নীতীশ-ভরসা গড়ে তুলেছে। এর সঙ্গে যুক্ত হয়েছে সুরাবন্দি। যদিও মদ পুরোপুরি বন্ধ হয়নি, তবু প্রকাশ্যে রাজ্যে মদ্যপানের হার কমেছে, বাড়িতে অশান্তি কমেছে—এটাই মহিলা ভোটারদের কাছে বড় বিষয়।

এছাড়াও ১০ হাজারি স্কিমকে অনেকেই নীতীশের নির্বাচনের মাস্টারস্ট্রোক বলে আখ্যা দিচ্ছেন। ভোটের আগেই মহিলা ভোটারদের অ্যাকাউন্টে সরাসরি ১০ হাজার টাকা পাঠানো ছিল নীতীশের বাজিমাত। এদিকে বেকারত্ব নিয়ে যুবসমাজের ক্ষোভ থাকলেও শেষ মুহূর্তে স্কিল-ডেভেলপমেন্ট প্রকল্প, মাসিক অনুদানসহ কিছু প্রতিশ্রুতি তাঁদের রাগ কিছুটা ঠান্ডা করে। তাই যুবভোট পুরোপুরি মহাজোটের দিকে সরে যায়নি।

গত দুই দশকের সুশাসনের ভাবমূর্তি এখনও নীতীশের মূল শক্তি। এ বার তিনি কোনও বিতর্কে জড়াননি, নীরব প্রচারেই ভোটারদের সঙ্গে যোগাযোগ রেখেছেন। বিজেপির সঙ্গে সমঝোতায় মাথা না নত করা, নিজের প্রার্থী বেছে নেওয়ায় অনড় থাকা—এগুলো তাঁকে আলাদা পরিচিতি দিয়েছে। সব মিলিয়ে বিহারের ভোটে সুপারহিট নীতীশ কুমারই, যাঁকে কয়েকমাস আগেও ‘ফিনিশ’ বলা হচ্ছিল, তিনিই আজ ‘ফিনিক্স’।